El a fugit de la locul faptei, dar polițiștii au reușit să-l rețină.
"Bărbatul în vârstă de 27 de ani a provocat un accident soldat, din fericire, doar cu pagube materiale în sensul giratoriu care face legătura între autostrada A1 și autostrada A6.
Tânărul, după ce a acroșat o altă mașină, și-a continuat drumul spre Lugoj. După un apel la 112, polițiștii au reușit să-l oprească pe individ în apropierea acestui oraș.
Când l-au testat, oamenii legii au stabilit că șoferul consumase alcool, având o concentrație mai mare de 0,57 mg/l în aerul expirat.
Supus drug-testului el a ieșit, de asemenea, pozitiv la canabis iar polițiștii au găsit în mașina lui o pungă susceptibilă să conțină acest drog", a relatat Dragoș Boța, jurnalist Antena 3 CNN
Ce spune poliția despre accidentul despre accidentul de pe A1, provocat de șoferul drogat și beat
"În data de 09 mai a.c., polițiștii Biroului Autostradă A1 Deva - Nădlac au fost sesizați cu privire la faptul că la nodul rutier A1 cu A6, km 458, ar fi avut loc un accident rutier soldat cu pagube materiale, conducătorul autoturismului continuându-și deplasarea pe A6 înspre municipiul Lugoj.
Având în vedere cele sesizate, polițiștii s-au deplasat de urgență la fața locului, iar în urma verificărilor efectuate au reușit oprirea și identificarea conducătorului autoturismului, respectiv un tânăr în vârstă de 27 de ani. Acesta a fost oprit la ieșirea de pe A6 înspre Centura Lugoj.
În urma testării șoferului cu aparatul etilometru, a rezultat o valoare de 0,59 mg/l alcool pur în aerul expirat.
De asemenea, în urma testării cu aparatul din dotare au reieșit indicii cu privire la posibila prezență a substanțelor psihoactive. Pentru că rezultatul drug-test nu reprezintă probă în cadrul dosarului penal, tânărul a fost condus la o unitate spitalicească pentru recoltarea de probe biologice, în vederea stabilirii cu exactitate a consumului unor substanțe interzise.
În plus, în urma efectuării controlului în interiorul autoturismului condus de către tânăr, a fost găsită o pungă ce conținea substanțe vegetale susceptibile de a produce efecte psihoactive (foto următoare).
Acestea au a fost ridicate și sigilate, fiind înaintate către Brigada de Combatere a Criminalității Organizate Timișoara pentru continuarea cercetărilor.
În cauză, polițiștii au întocmit dosar penal sub aspectul săvârșirii infracțiunilor de conducerea unui vehicul sub influența băuturilor alcoolice, conducerea unui vehicul sub influența substanțelor psihoactive, precum și deținere de droguri în vederea consumului.
În urma probatoriului administrat în cauză, tânărul a fost reținut pentru o perioadă de 24 de ore și a fost introdus în Centrul de Reținere și Arestare Preventivă din Caraș-Severin", se precizează în comunicatul poliției.